23-jarige vas oor dogtertjie se moordThembi Mkhombeni (4) ŉ 23-jarige man is in hegtenis geneem in verband met die moord op die vierjarige Thembi Mkhombeni. Thembi se liggaam is in ŉ veld naby die veekrale in Holomisa Zamdela in die Vrystaat aangetref. “Thembi se ma het haar en drie ander kinders, onderskeidelik sewe, agt en 11 jaar oud, Saterdagaand, 16 September, omstreeks 20:00 alleen in die huis laat slaap toe sy buite saam met vriende gekuier het,” het konstabel Josephine Rani, woordvoerder van die polisie, gesê. “Die ma voer aan sy het in ŉ stadium gehoor iemand skop die kombuisdeur oop, maar sy het haar nie daaraan gesteur nie. Toe sy Sondagoggend by die kinders inloer, was Thembi nie daar nie.” Bure het die ma in kennis gestel dat Thembi se liggaam in die veld naby die krale gevind is. “Sy het haar kind se liggaam positief uitgeken. Die kind se klein liggaam het verskeie steekwonde opgedoen en ŉ nadoodse ondersoek word gedoen om te bepaal of sy ook seksueel mishandel is.” Rani het gesê die polisie het onverpoosd gewerk en inligting en leidrade ingesamel wat uiteindelik tot die inhegtenisneming van die 23-jarige buurman gelei het. Hy bly saam met sy vriendin en twee kinders. “Volgens die voorlopige ondersoek is klein Thembi ontvoer terwyl sy geslaap het. Die motief van die moord is nog nie bekend nie.” Die verdagte verskyn Donderdag in die Sasolburg-landdroshof. “Ek sal nooit kan verstaan hoekom iemand ŉ kind kan seermaak nie, wat nog te sê om ŉ kind te vermoor. Hierdie tipe gedrag kan nie in ons samelewing geduld word nie. Ons kan maar net vir die familie in hierdie slegte tyd bid,” het brig. PJ Morake, bevelvoerder van Zamdela, gesê. Hy het die gemeenskap gemaan om kalm te bly en die gereg die kans te gun om sy gang te gaan.